Den siste gentleman

Den siste gentleman (originaltittel: The Old Man and the Gun) er en amerikansk biografisk film fra 2018, regissert av David Lowery. Filmen handler om Forrest Tucker, en karrierekriminell som gjentatte ganger har stukket av fra fengsel. I filmen spiller Robert Redford, Casey Affleck og Danny Glover hovedrollene. Filmen hadde verdenspremiere i løpet av Telluride Film Festival den 31. august 2018, og var tilgjengelig på kino i USA den 28. september 2018 av Fox Searchlight Pictures.

Handlingsreferat 
En 74 år gammel karriereforbryter, Forrest Tucker, en etterlyst mann etter hans dristige flukt fra San Quentin State Prison i 1979, har nettopp ranet enda en bank. Samtidig som han unnslipper politiet, kommer han i kontakt med en kvinne i veikanten med bilproblemer. Kvinnen, Jewel, er takknemlig for hjelpen og spiser middag sammen med Tucker. Han introduserer seg med et falskt navn, men blir tiltrukket av Jewel og avslører at han er en bankraner. De tilbringer masse tid sammen ved Jewels gård, hvor Tucker blir forelsket i henne. Tucker legger en plan for å betale resten av Jewels lån som en overraskelse. Men han blir frustrert når banken krever Jewels signatur på noen dokumenter, noe som ville ha ødelagt hans overraskelse til henne.

Tucker fortsetter en rekke bankran, ofte uten å måtte trekke frem pistolen. Politietterforsker John Hunt fra Dallas hører vitner som beskriver Tucker som sjarmerende gentleman. Beskrivelsene av Tucker havner på nyhetene, i håp om informasjon og tips. Men kort tid senere blir Hunts etterforskning overtatt av FBI. En kvinne som heter Dorothy dukker opp, og sier at hun er datteren til Tucker. Selv om han ikke lenger er involvert i etterforskningen, går Hunt med på å møte henne. Dorothy sier at hun ble født når Tucker satt i fengsel, noe som gjør Tucker uvitende om datteren sin eller barnebarnet hans. 

Hunt møter Tuckers tidligere advokat, som forteller at Tucker aldri har avfyrt pistolen sin. Ifølge advokaten hans er politirapporter om at Tucker brukte pistolen sin under en stand-off falske, ettersom det bare var bilens motor. Senere, under en kveld med Jewel, ser Tucker tilfeldigvis etterforsker Hunt, og Hunt kaller ham ved sitt virkelige navn «Forrest» noe som indikerer at han kjenner igjen Tucker også. Senere den kvelden forsøker politiet å arrestere Tucker. Han forsøker å flykte, men får problemer med bilen sin, og får politiet til å skyte mot ham. Han klarer likevel å unngå dem, og komme seg til Jewels gård. Men Tucker blir snart arrestert, og tatt med til San Quentin igjen. Når Tucker endelig blir løslatt fra fengsel, er Jewel der for å hente ham. Hun tar ham med til gården sin, og forteller ham at han kan bo der så lenge han ønsker. Men senere forteller Tucker til Jewel at han skal ut i et ærend, og planlegger enda ett bankran.

Medvirkende 
 Robert Redford som Forrest Tucker
 Casey Affleck som John Hunt. Politietterforsker som får i oppdrag å arrestere Tucker.
 Danny Glover som Teddy Green
 Tika Sumpter som Maureen Hunt, John’s kone
 Sissy Spacek som Jewel, Forrest’s nye kjæreste
 Elisabeth Moss som Dorothy
 Isiah Whitlock, Jr. som Gene Dentler
 Keith Carradine som Calder
 John David Washington som politibetjent Kelley
 Augustine Frizzell som Sandrine
 Gene Jones som Mr. Owens

Eksterne lenker 
 
 

Filmer fra 2018
Engelskspråklige filmer
Biografiske filmer fra USA